方岳
效演雅
山溪斗折更蛇行，逗密穿幽见物情。
蜜为地花粮道绝，蚊知有雨阵图成。
饮风吸露蝉尸解，耸壑凌霄鹤骨轻。
鸜鹆能为祖仁舞，狎鸥欲与海翁盟。
未忘王谢寻常燕，不肯郦生吾友莺。
鹭以先后争食邑，鹊占南北启门闳。
春池泼泼鱼当乳，霜渚喑喑雁不鸣。
啄木画符工出蠹，提壶沽酒为催耕。
蚌何知识三缄口，蟹坐风骚五鼎烹。
巴郢画眉翻律吕，仪秦反舌定纵横。
鹅嗔晋帖得奇字，鸡唤祖鞭非恶声。
饱卧夕阳牛反{嚼左换饣}，误投乾叶鹿虚惊。
一枝栖息鹪鹩足，三窟经营狡兔{左土右瓦}。
蝌蚪草泥文字古，蜗涎苏壁篆书精。
首昂蝜蝂贪宁死，壁历螳螂祸自婴。
山麂见人头卓朔，野鸱得鼠腹鼓亨。
雉倾族类甘为翳，鸭解人言略自名。
羊狠滥称髯主簿，蟫肥荐食楮先生。
色虽甚美猿深逝，骨不须多狗必争。
蛙为公乎缘底怒，鸠宁拙耳了无营。
劳形大块皆同梦，蝶化庄周月正明。